b'\n_START_ARTICLE_\nRusko imperialno vojno letalstvo\n_START_SECTION_\nRazvoj do leta 1914\n_START_PARAGRAPH_\nKorenine ruskega letalstva segajo v 1880. k teoreti\xc4\x8dnim projektom ruskih pionirjev letalstva, kot sta na primer Kibal\xc4\x8di\xc4\x8d in Mo\xc5\xbeajski. Leta 1881 je stotnik 1. reda vojne mornarice Mo\xc5\xbeajski dobil prvi patent za svojo letalno napravo te\xc5\xbejo od zraka. V 1890. je letalske osnove izbolj\xc5\xa1eval Ciolkovski._NEWLINE_\xc5\xbdukovski je leta 1902 organiziral aerodinami\xc4\x8dni laboratorij v Moskvi, CAGI, v katerem so zgradili aerodinami\xc4\x8dni tunel, med prvimi na svetu. Leta 1904 je ustanovil prvi aerodinami\xc4\x8dni in\xc5\xa1titut v Ka\xc5\xa1inu ju\xc5\xbeno od Moskve._NEWLINE_Med letoma 1905 in 1912 je Ruska imperialna vojska do\xc5\xbeivela prenove zaradi poraza Rusije v rusko-japonski vojni (1904-5), kjer so odpravljali resne pomanjkljivosti v osrednjem vodstvu, organizaciji, \xc4\x8dastni\xc5\xa1kem sistemu, bojni pripravljenosti in tehni\xc4\x8dni opremljenosti._NEWLINE_Junija 1909 je \xc4\x8dlan ode\xc5\xa1kega letalskega kluba A. A. Van-der-\xc5\xa0kruf prvi v Ruskem imperiju poletel z letalom Voisin. Med septembrom in novembrom 1909 sta francoska pilota v Moskvi in Sankt Peterburgu prikazala letalske polete. 15 in 19. septembra je na Kodinki zunaj Moskve z letalom Voisin poletel pilot in mehanik Legagneux. Novembra 1901 je na letali\xc5\xa1\xc4\x8du Kolomjanskoje v Sankt Peterburgu z enokrilnikom Bleriot XI poletel Guillaud._NEWLINE_Leta 1910 so ustanovili rusko Imperialno vojno letalstvo. Do junija istega leta je Ruska vojska naro\xc4\x8dila 11 in kupila ve\xc4\x8d francoskih letal ter za\xc4\x8dela pou\xc4\x8devati prve voja\xc5\xa1ke pilote. Marca 1910 so v Francijo na izobra\xc5\xbeevanje poslali 6 pilotov in 6 mehanikov. Osnovali so dve letalski \xc5\xa1oli, v Gat\xc4\x8dini in Sevastopolu. Prvo letali\xc5\xa1\xc4\x8de v Gat\xc4\x8dini so kasneje dopolnili z letali\xc5\xa1\xc4\x8dem v Sevastopolu zaradi slabe lege, saj so zaradi neugodnega vremena skozi vse leto z letali\xc5\xa1\xc4\x8da lahko vzletali le poleti. Med prvimi voditelji ruskega vojnega letalstva je bil knez Aleksander Mihajlovi\xc4\x8d. Bil je pobudnik ustanovitve \xc4\x8dastni\xc5\xa1ke letalske \xc5\xa1ole pri Sevastopolu, kasneje pa je postal na\xc4\x8delnik Imperialnega VL. Prvi izu\xc4\x8deni piloti so bili: Popov, Jefimov, Uto\xc4\x8dkin, A. A. Vasiljev in drugi. V Moskvi so aprila organizirali prvi vseruski letalski teden._NEWLINE_Vojno letalstvo je bilo razdeljeno na letalske brigade po 6 do 10 letal, zdru\xc5\xbeenih v posamezne letalske skupine._NEWLINE_Zgodovina vojnega letalstva v Ruskem imperiju je v tesni povezavi z imenom Sikorskega. Sikorski je leta 1913 zgradil prvi \xc5\xa1tirimotorni dvokrilnik Ruski vitez in svoj znameniti bombnik S-22 Ilja Muromec. V Sankt Peterburgu je poletel prvi Ruski vitez (s skupno maso pribli\xc5\xbeno 5000\xc2\xa0kg), izdelan v Rusko-baltski tovarni vagonov v Rigi na podlagi konstrukcije Sikorskega. Na njegovi osnovi so izdelali izpopolnjeno letalo Ilja Muromec, ki se je izkazalo v 1. svetovni vojni. V letu 1913 je Grigorovi\xc4\x8d izdelal ve\xc4\x8d\xc2\xa0\xc2\xbblete\xc4\x8dih ladij\xc2\xab\xc2\xa0za Vojno mornarico.\n_START_SECTION_\n1914 - 1917\n_START_PARAGRAPH_\nV letu 1914 so ruski letalci opravili prve arkti\xc4\x8dne polete pri iskanju izgubljene odprave Sedova. V za\xc4\x8detku 1. svetovne vojne je imela Rusija 263 (244) letal v sestavu 39-tih letalskih brigad. Ve\xc4\x8dji del so predstavljala zastarela francoska letala. Najprej so uporabljali letala le za izvidovanje in usklajevanje topni\xc5\xa1kega ognja, kmalu pa so se za\xc4\x8deli prvi zra\xc4\x8dni boji. Decembra 1914 so ustanovili eskadriljo bombnikov Ilja Muromec in jo uporabili proti nem\xc5\xa1ki in avstro-ogrski vojski._NEWLINE_Med najbolj znanimi tedanjimi voja\xc5\xa1kimi piloti sta bila Nesterov, ki je umrl pri samomorilskem napadu (taran) na avstrijski izvidni\xc5\xa1ki dvosed, in najuspe\xc5\xa1nej\xc5\xa1i letalski as Kazakov, ki je sestrelil 32 sovra\xc5\xbenih letal._NEWLINE_Koncem leta 1916 je Sikorski izdelal \xc5\xa1tirimotorni dvosede\xc5\xbeni bombnik Aleksander Nevski, vendar ni dosegel serijske proizvodnje zaradi dogodkov pred oktobrsko revolucijo in emigracije Sikorskega v ZDA leta 1919. 80\xc2\xa0% letala je bilo izdelanega iz oklepnega jekla in duraluminija. Po prera\xc4\x8dunih naj bi doseglo hitrost 250\xc2\xa0km/h. Poletel je le enkrat s skupno maso 1500\xc2\xa0kg. 4. januarja 1917 ga je predstavil carju Nikolaju II._NEWLINE_Leta 1915 je Imperialno vojno letalstvo kot del In\xc5\xbeenirskega korpusa postalo samostojna veja vojske neposredno pod poveljstvom Stavke (glavnega \xc5\xa1taba vrhovnega poveljnika). Vojna za Rusijo ni dobro potekala. Po ve\xc4\x8djih zastojih na vzhodni fronti in gospodarskem razsulu je proizvodnja voja\xc5\xa1kih letal precej zaostala za proizvodnjo ruskega tekmeca, Nem\xc4\x8dijo. Med letoma 1914 in 1917 so zgradili pribli\xc5\xbeno 5000 letal, v Nem\xc4\x8diji pa v tem \xc4\x8dasu 45.000. Oktobra 1917 je imelo Rusko vojno letalstvo 700 letal._NEWLINE_Hangarji Vojnega letalstva za hidroplane v talinskem pristani\xc5\xa1\xc4\x8du so bili med prvimi zgradbami iz oja\xc4\x8danega betona.\n_START_SECTION_\nNadaljnji razvoj\n_START_PARAGRAPH_\nPo revoluciji in razpadu vojske je Imperialno vojno letalstvo postalo Vojno letalstvo Sovjetske zveze. Veliko prvih ruskih voja\xc5\xa1kih pilotov je umrlo v dr\xc5\xbeavljanski vojni ali pa so od\xc5\xa1li iz Rusije. Najbolj znan med njimi je morda Smirnov._NEWLINE_Po razpadu Sovjetske zveze se je Vojno letalstvo SZ razdelilo. Rusija je dobila 40\xc2\xa0% opreme in 65\xc2\xa0% osebja sovjetskega VL. Nastalo je Vojno letalstvo Ruske federacije. 21. avgusta 1991 je postal prvi vrhovni poveljnik VL RF general armade Dejnekin.'